Noodoperasie vir tiener ná mikrovliegtuig neerstortWynand Karel Snyders en Jannie Snyders kort voor die ongeluk gebeur het. Foto: Verskaf Magda Reyneke, Jannie se suster, het Maandag aan Maroela Media gesê een van Jannie se niere moes verwyder word en ŉ dreineringspyp is in een van sy longe geplaas. Hy kry steeds bloedoortappings weens inwendige bloedverlies. “Sy toestand is kritiek, maar hy is gestabiliseer en is nog steeds onder verdowing. Hy word in die Witpoort-hospitaal in Seleka se waakeenheid behandel,” het Reyneke gesê. Jannie het ernstige inwendige beserings opgedoen nadat die mikrovliegtuig wat sy oom, Wynand Karel Snyders (50) gevlieg het, omstreeks 08:50 Sondagoggend in die veld langs die D311 Shongwane Seleka-pad naby Ditlou neergestort het. Wynand is kort na sy aankoms by die hospitaal weens ernstige kopbeserings dood. Kol. Ronel Otto, provinsiale polisiewoordvoerder, het gesê die oorsaak van die ongeluk is nog nie bekend nie, maar dit word ondersoek. “Ons innige meegevoel aan Wynand se broers, susters, ander familie en vriende. Ons gaan hom baie mis,” het Reyneke gesê. Begrafnisreëlings is nog nie bekendgemaak nie. Die mikrovliegtuig nadat dit neergestort het. Foto: Verskaf